Anklageskriftet omfatter over 100 punkter, når to mænd på henholdsvis 28 og 41 år mandag indtager anklagebænken i Retten i Aalborg. De to sidder i øjeblikket varetægtsfængslet, og politiet mener, at de tilsammen står bag en lang række tilfælde af tyverier, hæleri,  indbrud, ulovlig våbenbesiddelse og besiddelse af euforiserende stoffer. Herunder omfatter anklageskriftet flere spektakulære tyverier af kostbare maskiner. Maskiner for flere hundrede tusinde kroner Blandt de større kup i anklageskriftet er de to mænd tiltalt for et indbrud i Mariager i august 2021, hvor der blev stjålet en ATV, køkkeninventar, badeværelsesinventar og mange andre ting til en værdi af mindst 379.000 kroner. I tiden op til 6. december samme år er de tiltalt for at have stjålet en Manitou minilæsser på en byggeplads i Randers. Maskinen har en værdi af mindst 379.000 kroner. I tiden op til 13. december mener politiet, at de to var på spil i Øster Hurup, hvor der blev stjålet en gravemaskine til en værdi af over 260.000 kroner, ligesom der fra et andet sted i Øster Hurup omkring samme tid blev stjålet en minilæsser til omkring en kvart million kroner. På listen i det omfattende anklageskrift er også flere indbrud i  kælderrum i blandt andet Aalborg og Hadsund. Slog medsammensvoren med træstykke Selv om politiet mener, at de to har været meget enige om rigtig mange indbrud og tyverier med mere, så har de tilsyneladende også været rygende uvenner undervejs. Den 41-årige er således tiltalt for to tilfælde af vold mod den 28-årige. Ifølge anklagerne er det foregået i perioden mellem 1. august og 1. november 2021. Politiet mener, at den 41-årige har slået den 28-årige i hovedet med et træstykke og har givet ham flere slag i ansigtet med knyttet hånd, ligesom han ved en anden lejlighed skal have slået den 28-årige i ansigtet med flad hånd. Det fremgår ikke før sagens start, hvordan de to forholder sig til det meget lange anklageskrift.

Opsummering:
Den ene mand er desuden tiltalt for at slå den anden mand med et træstykke.